Անդրադարձ


ԱՆՀԵԹԵԹՈՒԹԻՒՆ ԱՆՀԵԹԵԹՈՒԹԵԱՆՑ

	Օդանաւը վայրէջք կատարեց Լառնագայի օդակայանը։ Վերջապէս հասանք...։
	Տարօրինա՞կ է, չէ, քսանհինգ վայրկեան տեւած թռիչք մը այսպէ՛ս սահմանելը։
	Այո. եթէ բնական պայմաններու մէջ ճամբորդես։
Կը վերյիշես 2002-ի Լառնագա-Պէյրութ փոթորկալից թռիչքդ, երբ զուարթախօս ճամբորդակիցդ՝ Ճորճ Սալիպա մետրոպոլիտը ըսաւ. «Եղ-բայր, աս ի՞նչ վտանգաւոր թռիչք դարձաւ։ Հիմա եթէ օդանաւը իյնայ՝ մարդիկ մեր վրայ պիտի խնդան։ Եթէ օդանաւդ պիտի խորտակուի՝ գոնէ Սիտնի-Պէյրութ թռիչքին պատահի այդ մէկը...»։ 
	Անհեթեթութիւն առաջին. Այս օրերուն, երբ Միջին Արեւելքը, եւ որոշ չափով ամբողջ աշխարհը, ահաւոր պատերազմի,– ըստ ոմանց՝ պատե-րազմներու կամ Երրորդ համաշխարհային պատերազմի,– կլափին մէջ է, եւ դուն Լիբանանէն Կիպրոս երթալու մասին կը մտածես։
	Անհեթեթութիւն երկրորդ. Քրիստոսի Ս. Յարութեան հայրապետա-կան սուրբ պատարագը նոր աւարտած է եւ Անթիլիասի մայրավանքի բակին մէջ մի քանի բարեկամներու «Քրիստոս յարեաւ ի մեռելոց» կը մաղթես եւ անոնք քեզի «Օրհնեալ է յարութիւնն Քրիստոսի» հայկական աւանդական փոխ-մաղթանքը յայտնելէ ետք՝ կ՚աւելցնեն. «Լսեցի՞ր. հիմա Պէյրութի արուարձանները կը զարնէ կոր»։ Առաւօտեան կանուխ ժամերէն օդանաւերուն շրջագայութիւնն ու ձայնի պատերէն ներթափանցումը դադար չէր ունեցած։ Լսած էիր եւ մտահոգուած։ Չես հարցներ. «Ո՞վ»։ Յայտնի է. Ամերիկայի Միացեալ Նահանգներ/Իսրայէլ եւ Իրան պատե-րազմը սկսելէ ի վեր՝ Լիբանան իսրայէլեան ամենօրեայ օդային եւ ցա-մաքային ռումբերու թիրախն է։ Այսօր Middle East Monitor կ՚արձանագրէ. «Իսրայէլեան յարձակումները սկսելէն ի վեր՝ 2 մարտ, աւելի քան 1460 անձ սպանուած է Լիբանանի մէջ. ասոնցմէ 39-ը վերջին 24 ժամուան ընթաց-քին»։ 4 ապրիլին Libnanews կը գրէր. «Լիբանանի մէջ 1422 զոհ եւ 4294 վիրաւոր ունինք»։
	Անհեթեթութիւն երրորդ. Ս. Յարութեան հոգելից հրճուանքով պա-րուրուած բարեկամներուդ կ՚ըսես, թէ մի քանի ժամէն օդակայան պիտի երթաս՝ Կիպրոս մեկնելու համար։ Կ՚ապշին, եւ անբնականն ու բնականը շաղախելով՝ կը շարեն. «Օդակայան հասնիլը մէկ խնդիր. օդին մէջ ապա-հով թռչիլը երկու խնդիր. անվնաս Կիպրոս իջնելը երեք խնդիր. Կիպրոսէն Լիբանան վերադարձը չորս խնդիր»։ «Լա՛ւ, եղա՛ւ»-ով կը փակես անոնց բերանը, եւ «Բարի ճանապարհ ու բարի վերադարձ» մաղթանքին ականջալուր՝ հրաժեշտ կ՚առնես։ 
	Անհեթեթութիւն չորրորդ. Շարժավարը օդակայանի պողոտային վրայ կիսաքանդ շէնք մը ցոյց կու տայ եւ իր մասնագիտական տեղե-կութիւնները կը թափէ վրադ. «Աս շէնքը քանի մը օր առաջ երկու անգամ զարկին։ Քիչ առաջ ալ ասոր ետեւը գտնուող Հարիրիի հիւանդանոցին քովը զարկին»։ Կարծէք «բան մը չի կայ»-ի պէս ուրիշ քաղաքի մը մասին հեքիաթ կը պատմէ...։  
	Անհեթեթութիւն հինգերորդ. Փա՜ռք Աստուծոյ օդակայան կը հաս-նիս։ Բեռնակիրը միայն «բան մը ըսած ըլլալու համար»՝ «Լառնագա, չէ՞», կը հարցնէ։ Մեր օդանաւէն զատ օդանաւ չկայ։ Օդակայանը “ghost town» է։ Ճամպրուկդ կը յանձնես եւ դուն ալ «բան մը ըսած ըլլալու համար»՝ հարց կու տաս պաշտօնեային. «Շատ ճամբորդ կա՞յ մեր օդանաւին մէջ»։ «Ամ-բողջ օդանաւը լեցուն է», կը պատասխանէ։ Գոհ եւ ուրախ ես, որ մեծ թիւով ճակատագրակից ունիս։ Հոգեբանական է այն վիճակը, որ աւելի քաջ կը դառնաս՝ երբ նոյն տխուր կացութեան մէջ գտնուող բազմաթիւ անձերով շրջապատուած ես։ 
	Պիտի չշարունակես քակել անհեթեթութիւն անհեթեթութեանց շըղ-թան։
	Հարց կու տաս. «Ինչո՞ւ այս բոլոր մտատանջութիւնները»։ Միտքդ կու գայ մանրադէպ մը. Օր մը թագաւոր մը պաշտօնական այցելութիւն կու տայ գիւղի մը։ Կ՚ընդվզի, որ պատւոյ պահակ զինուորներ դասական թնդանօթային զարկերով չեն ողջուներ իր գալուստը, եւ կը հարցնէ զօրավարին. «Երբ հասայ՝ ինչո՞ւ թնդանօթ չզարկի՞ք»։ «Տէ՜ր իմ, տասնհինգ պատճառ ունէինք», կը պատասխանէ ան։ «Թուէ՛ զանոնք», կը հրահանգէ։ Զօրավարը կը սկսի. «Առաջին՝ վառօդ չունէինք, երկրորդ...»։ «Հո՛ն կեցիր. առաջինը կը բաւէ արդէն», զինք կ՚ըմբերանէ թագաւորը։ Հիմա դուն ալ կրնաս ո՛չ միայն տասնհինգ այլ հարիւրտասնհինգ պատճառ թուել այս եւ բոլոր ժամանակներու անիծեալ պատերազմները դատապարտելու հա-մար։ Ատոնք բոլորը մէկ կողմ կը թողուս եւ կը բաւականանաս հաստա-տելով. «Կեանքը ինքնին արդէն ունի իր բաւարար հոգերը. Մարդածին աւելորդ տաղտուկներու կարիք չունինք։ Ճի՛շդ է, որ երբ բազմազան վտանգներ կը սպառնան մեր հեզասահ ու խաղաղ գոյութեան՝ մահուան սուրը առաւել յաճախականութեամբ ու ազդուութեամբ կը ճօճուի մեր գլխուն վրայ. սակայն երբ մահուան րոպէն հասնի՝ ո՛ւր եւ ի՛նչ պայ-մաններու մէջ ալ գտնուինք, մեր կեանքին թելը պիտի ընդհատուի...։ Մի՛շտ քաջ եւ պատրաստ ըլլանք մահէն անդին յաւիտենական կեանքը ըմբոշխնելու պատեհութիւնը չփախցնելու։ Ա՛տ պիտի մնայ մեզի այս ժամանակաւոր կեանքէն»։          

Պէյրութ-Լառնագա, 5 ապրիլ 2026	     		     Նարեկ արք. Ալեէմէզեան 
Ս. Զատիկ

